Стихотворение преди изпитване

Пръстите ми уморено тичат

по безукорната белота на листа.

С мастилото си бързо те го кичат,

а пък мен оставят съвършено чиста.

И аз скривам се като въздишка

между редовете тиха и безбрежна.

А буквите като че с усмивка

ме посрещат ведро във света си снежен.

И за миг съм малка и невинна,

във вените ми надпреварват се звезди.

Моят стих с десницата си силна

грешките ми лесно би изтрил.

Но повлечени в безброй посоки,

мислите ми пръскат се от свойто ято.

Моят стих ги вика и засмян им носи

полъх топъл на далечно лято,

и крилете сини с него стопля.

А листът с мастиления си венец

сините си жили горд изопва

и засмива се… като училищен звънец.

Изведнъж листът ужасно натежава,

а мастилото измива погледа ми тих.

Изпитването как стремглаво наближава,

а аз съм седнала да пиша стих!